ཉོན་མོངས་ཚང་མར་ཐུན་མོང་དུ་ཡོད་པའི་ཁྱད་ཆོས་གཅིག་ནི་ང་ཚོའི་གནས་ལུགས་ཀྱི་སྣང་བ་ཕྱིན་ཅི་ལོག་ཏུ་སྒྱུར་བའི་འདོད་ཕྱོགས་དེ་ཡིན།དེ་དག་གིས་ང་ཚོའི་ལྟ་ཚུལ་གུ་དོག་པོ་བཟོ་བས།ང་ཚོས་གནས་སྟངས་བྱེ་བྲག་པ་ཞིག་ལ་རྒྱ་ཆེ་ས་ནས་ལྟ་ཐུབ་ཀྱི་མེད།དཔེར་ན།ང་ཚོས་འདོད་ཆགས་དང་།ཆགས་སེམས་སམ་འདོད་རྔམ་ཤུགས་དྲག་པོ་ལྟ་བུའི་ཞེན་པ་ཤུགས་ཆེན་པོ་ཞིག་མྱོང་བཞིན་པའི་སྐབས།རྒྱུན་དུ་ང་ཚོས་སོ་སོའི་འདོད་ཆགས་ཀྱི་ཡུལ་སྟེང་དུ་དངོས་པོའི་གནས་ཚུལ་ལས་བརྒལ་བའི་ཡིད་དུ་འོང་བ་ཞིག་སྒྲོ་འདོགས་ཀྱི་ཡོད།དེར་བརྟེན་ཐ་ན་ང་ཚོས་མངོན་གསལ་དོད་པའི་ནོར་འཁྲུལ་དག་ཀྱང་མཐོང་མི་ཐུབ།ང་ཚོར་ཞེན་ཆགས་ཤུགས་ཆེན་པོ་ཡོད་པའི་སྐབས།ང་ཚོས་རང་ཉིད་བརྟན་ཆ་མེད་པ་བཟོ་གི་ཡོད་པ་དེའང་།འདོད་ཆགས་ཀྱི་ཡུལ་དེ་འཐོབ་དགོས་པ་དང་མ་ཐོབ་ན་ཆ་མ་ཚང་བ་ཞིག་ཏུ་ཚོར་གྱི་ཡོད།ཆགས་ཞེན་ཤུགས་དྲག་པོའི་ནང་ད་དུང་སྟངས་འཛིན་བྱེད་པའི་འདོད་ཆགས་ཚུད་ཅིང་།འདོད་ཆགས་དེའི་ཡུལ་གང་ཟག་གཞན་ཞིག་ཡིན་ཚེ།དེས་དཀའ་ངལ་ཆེན་པོ་བཟོ་སྲིད།རྒྱུ་མཚན་དེར་བརྟེན།ཆགས་ཞེན་ཤུགས་དྲག་པོ་ནི་ངོ་བོ་ཉིད་ནས་བརྟན་ཆ་མེད་པ་ཞིག་ཡིན།སྐབས་ཤིག་ལ་ང་ཚོས་གང་ཞིག་གམ་མི་ཞིག་ལ་བརྩེ་བའི་ཚོར་བ་ཤུགས་དྲག་པོ་སླེབ་སྲིད།འོན་ཀྱང་དཔེར་ན།སྟངས་འཛིན་བྱེད་འདོད་པའི་ང་ཚོའི་འདོད་ཆགས་ལ་འགལ་རྐྱེན་འཕྲད་སྐབས།ཚོར་བ་དེའང་ལས་སླ་པོར་འཁོན་འཛིན་ནམ་ཞེ་སྡང་དུ་འགྱུར་གྱི་ཡོད།